จัดเต็ม
เป็นธรรมเนียมประจำของธนาคารสัญชาติมาเลเซีย อย่างซีไอเอ็มบี ไทย ไปแล้ว ที่ในช่วงมหกรรม Money Expo ของทุกปี คณะผู้บริหารของแบงก์จะถูกจับมาแต่งองค์ทรงเครื่องให้เข้ากับธีมของบูธภายในงาน
7 พ.ค. 2556

เป็นธรรมเนียมประจำของธนาคารสัญชาติมาเลเซีย อย่างซีไอเอ็มบี ไทย ไปแล้ว ที่ในช่วงมหกรรม Money Expo ของทุกปี คณะผู้บริหารของแบงก์จะถูกจับมาแต่งองค์ทรงเครื่องให้เข้ากับธีมของบูธภายในงาน
มาปีนี้ “ซูเปอร์แซม” สุภัค ศิวะรักษ์ ซีอีโอคนเก่ง ได้รับบทบาทให้เป็น อินเดียนา โจนส์ ตามแนวคิด The Treasure of ASEAN ชวนลูกค้าเพิ่มความมั่งคั่ง ด้วยการร่วมค้นหาขุมทรัพย์แห่งอาเซียนไปกับธนาคาร
แว่วว่าธีมงานในปีนี้ เป็นที่ถูกอกถูกใจ “ซีอีโอแซม” เป็นอย่างยิ่ง เพราะนอกจากชูจะความเป็นธนาคารแห่งอาเซียนแล้ว ตัวเองยังได้แต่งตัวเท่ๆ ออกแนวแอดเวนเจอร์สมใจขาลุยอีกด้วย จากที่ก่อนหน้านี้เคยสวมบทบาทมาแล้วตั้งแต่ ซานตาคลอส อันธพาลยุค 2499 เชฟมือทอง ไปจนถึงจอมยุทธ์ 
นานๆ จะได้ใส่ชุดเป็นพระเอกหนังทั้งที สุภัคเลยไม่ยอมหล่อคนเดียว แต่ไปชวน “เฮียศร” อดิศร เสริมชัยวงศ์ รองกรรมการผู้จัดการใหญ่ ผู้บริหารสายธุรกิจรายย่อย และ “เสี่ยหมู” ประภาส ทองสุข ผู้ช่วยกรรมการผู้จัดการใหญ่ เจ้าของไอเดียงานในปีนี้ ให้มาร่วมกันแต่งหล่อด้วยกันเสียให้เข็ด
ใครที่อยากเห็นผู้บริหารแบงก์แต่งแฟนซีแบบตัวเป็นๆ สามารถไปเจอกันได้ที่บูธซีไอเอ็มบี ไทย ในวันที่ 9 พ.ค.นี้ งานนี้อินเดียนา ดร.แซม การันตีว่า ลูกค้าจะได้พบกับขุมทรัพย์ทางการเงินแบบจัดหนัก จัดเต็มแน่นอน